b'\n_START_ARTICLE_\nJamaikos liaudies nacionalin\xc4\x97 partija\n_START_PARAGRAPH_\nJamaikos liaudies nacionalin\xc4\x97 partija (PNP, Peoples national party) \xe2\x80\x93 Jamaikos kairioji demokratinio socializmo politin\xc4\x97 partija.\n_START_SECTION_\nIstorija\n_START_PARAGRAPH_\n\xc4\xaekurta 1938 m. rugpj\xc5\xab\xc4\x8dio 18 d. \xc5\xbeymaus profs\xc4\x85jung\xc5\xb3 ir politinio veik\xc4\x97jo advokato Normano Menlio iniciatyva. Jis tapo ir pirmuoju partijos pirmininku. Generaliniu sekretoriumi 1938\xe2\x80\x931939 m. buvo i\xc5\xa1rinktas finansininkas Osmondas T. Fairklougas. 1943 m. nuo PNP atskilo kairysis sparnas, \xc4\xafk\xc5\xabr\xc4\x99s Jamaikos leiborist\xc5\xb3 partij\xc4\x85 (buvo vald\xc5\xbeioje 1962\xe2\x80\x931971 m. ir 1980\xe2\x80\x931988 m.)._NEWLINE_Normanas Menlis 1955\xe2\x80\x931962 m. buvo \xc5\xa1alies Ministras pirmininkas. Buvo padidinti mokes\xc4\x8diai u\xc5\xbesienio kompanijoms, i\xc5\xa1gaunan\xc4\x8dioms gamtos resursus, \xc4\xafvykdyta \xc5\xbeem\xc4\x97s reforma, nustatyta valstybin\xc4\x97 kain\xc5\xb3 ir but\xc5\xb3 nuomos kontrol\xc4\x97, \xc4\xafvestas visuotinis pradinis mokslas._NEWLINE_1972\xe2\x80\x931980 m. premjeru tapo partijos \xc4\xafk\xc5\xabr\xc4\x97jo s\xc5\xabnus ir lyderis po jo mirties (1969 m.) Michaelis Menlis. 1977 m. buvo nutraukta sutartis su Tarptautiniu Valiutos Fondu, paremti nacionalinio i\xc5\xa1sivadavimo jud\xc4\x97jimai kitose \xc5\xa1alyse. 1978 m. priimta programa \xe2\x80\x9ePNP principai ir tikslai\xe2\x80\x9c, kurioje pareik\xc5\xa1ta, kad partija renkasi nekapitalistin\xc4\xaf \xc5\xa1alies vystymosi keli\xc4\x85 pagal demokratinio socializmo koncepcij\xc4\x85. Pabr\xc4\x97\xc5\xbeta, kad gamybos priemon\xc4\x97s ir \xc4\xafmon\xc4\x97se priimami sprendimai turi b\xc5\xabti liaudies kontroliuojami, O privati gamyba neturi prie\xc5\xa1tarauti nacionaliniams interesams._NEWLINE_1989 m. parlamento rinkimuose LNP v\xc4\x97l gavo 57\xc2\xa0% bals\xc5\xb3 ir 44 mandatus i\xc5\xa1 60. Buvo sudaryta M. Menlio vyriausyb\xc4\x97, dirbusi iki 1992 m., kai M. Menlis u\xc5\xbeleido Ministro pirmininko ir partijos lyderio postus Persivaliui Patersonui._NEWLINE_P. Patersono vadovaujama partija laim\xc4\x97jo 1993, 1997 ir 2002 m. parlamento rinkimus. Tiesa, 2002 m. ji gavo tik 34 vietas 60 viet\xc5\xb3 Atstov\xc5\xb3 r\xc5\xabmuose, netekusi 15 viet\xc5\xb3. Nauji rinkimai numatomi 2007 m.\n_START_SECTION_\nStrukt\xc5\xabra\n_START_PARAGRAPH_\nTuri apie 125 000 nari\xc5\xb3. Auk\xc5\xa1\xc4\x8diausias organas \xe2\x80\x93 kasmetin\xc4\x97 konferencija, renkanti Nacionalin\xc4\x99 taryb\xc4\x85 ir Nacionalin\xc4\xaf vykdom\xc4\x85j\xc4\xaf komitet\xc4\x85. Juose atstovaujamos jaunimo ir moter\xc5\xb3 organizacijos bei Nacionalin\xc4\x97 darbinink\xc5\xb3 s\xc4\x85junga._NEWLINE_Leid\xc5\xbeia \xc5\xbeurnal\xc4\x85 \xe2\x80\x9eRising sun\xe2\x80\x9c (Kylanti saul\xc4\x97). Socialist\xc5\xb3 Internacionalo nar\xc4\x97 nuo 1952 m._NEWLINE_Partijos pirmininkas nuo 1992 m. Persivalis Patersonas, generalinis sekretorius P. Robertsonas.'